Greben spasa
Greben spasa biografski je ratni film snimljen 2016. u američko-australijskoj koprodukciji. Govori o iskustvima američkog pacifista Desmonda Dossa, koji je služio kao ratni bolničar za vrijeme Drugog svjetskog rata. Bio je pripadnik Adventističke crkve sedmog dana i odbijao je nositi ili koristiti vatreno oružje ili oružje bilo koje vrste. Doss je postao prvi vojnik s religijskim uvjerenjima o nenasilju koji je dobio Medalju časti za zasluge koje nisu podrazumijevale nošenje oružja. Film je kategoriziran kao antiratni s temom pacifizma. Također sadrži vjerske teme i scene koje se ponavljaju, kao što su vječni mir, krštenje i uznesenja. Producent David Permut rekao je da je bilo veoma važno da filmska ekipa održava integritet Dossove priče "jer je Doss bio vrlo duhovna i religiozna osoba". Film je režirao Mel Gibson, scenarij su napisali Andrew Knight i Robert Schenkkan, a glumačku ekipu čine Andrew Garfield, Sam Worthington, Luke Bracey, Teresa Palmer, Hugo Weaving, Rachel Griffiths i Vince Vaughn. Film je pušten u prikazivanje u Sjedinjenim Državama 4. novembra 2016. i dobio je pozitivne kritike, zaradivši 175,3 miliona dolara širom svijeta. Na 74. dodjeli Zlatnog globusa nominiran je u tri kategorije: za najbolji film - drama, najboljeg režisera (Gibson) i najboljeg glumca - drama (Garfield). Dobitnik je i dva Oscara: za najbolju montažu i najbolje miksanje zvuka.